Румяна Каменска-Донкова
Знак за надежда

chitanka.info

Когато те мъчи с властта си

до болка разчетено време,

когато от чуждо безстрастие

в душата ти стане студено,

когато до смърт ти омръзне

стандартната роля в живота,

когато в теб чувствата зъзнат,

пленени от тиха самотност,

вземи един бял лист хартия

и в пристъп на странна жажда

направи лястовичка, от тия,

дето надежди възраждат.

Драсни две слова на крилата й,

простички, неримувани,

като пробуждане кратки,

като възторг несъгласувани.

И повери ги на вятъра,

нека немирникът носи

по улиците стандартни

твоите странни въпроси.

Птичката някой ще хване,

неволно ще я хареса

и в делника той ще стане

някак неясно весел.

Нека тогава гневен

отново светът да те гледа.

Гордо празнувай над него

своята първа победа.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.